次韵叔父臺源歌
作者：黄庭堅
朝代：宋

paragraphs: 吾家叔度天與閑，晚喜著書如漆園。
臺平舊基水發源，但聞淙淙下林巒。
一朝斬木見萬象，吞若雲夢胸中寬。
漱滌泥沙出山骨，混沌鑿竅物狀完。
茶甘酒美汲雙井，魚肥稻香派百泉。
暑風披襟著菡萏，夜月洗耳聽潺湲。
時從甥姪置樽俎，此地端正朝諸山。
除書謗書兩不到，紫煙白雲深鎖關。
鄉人訟爭請來决，到門懷慚相與還。
呼兒理琴蕩俗氣，果在巢由季孟間。